In nomine sanctæ et individuæ Trinitatis, Hlotharius, divina propitiante clementia Francorum rex. Cum pravorum hominum moribus jam sub fine sœculi sancta Dei ecclesia gravius premitur, nobis, quibus regni imperium cœlesti providentia committitur, instare vigilantius oportet ne [Domini] nostri Jesu sponsa, pia videlicet ecclesia, a nostris patribus exaltata, suæ dignitatis detrimentum patiatur, si supernæ gratiæ munificentia nostræ majestatis imperium muniri volumus et ad illam æternitatis dignitatem tendimus. Unde justis servorum Dei petitionibus, divini cultus amore, faventes, notum esse volumus omnibus episcopis, abbatibus etc. ut supra in diplomate ejusdem regis Hlotharii sub n° LV, usque ad quieto ordine possidere. Et quando quidem divina vocatione supradictus abbas vel successores ejus de hac luce migraverint, quamdiu ipsi monachi inter se tales inveniri potuerint, qui ipsam congregationem secundum regulam sancti Benedicti regere valeant, per hanc nostram autoritatem et consensum licentiam habeant abbates eligendi, quatenus ipsos monachos, qui ibidem Deo famulari videntur, pro nobis et conjuge proleque nostra atque stabilitate totius regni nostri nobis a Deo commissi atque conservandi, jugiter divinam misericordiam exorare delectet, et quidquid de rebus præfati monasterii fiscus exigere poterat præfato monasterio ejusque congregationi ibidem Deo famulanti concessimus ut eis ad divinum servitium peragendum augmentum vel supplementum fiat. Et ut hæc auctoritas nostris futurisque temporibus, Domino protegente, valeat inconvulsa manere, eam manu propria subterfirmavimus et annuli nostri impressione subtersigillari jussimus. Actum Compendio, palatio regis, anno dominicæ incarnationis DCCCCLXXIIII, anno XXI regnante Hlothario gloriosissimo rege. Signum Hlotharii (Monogramma) gloriosissimi regis. Ego Adalbero, regius notarius, ad vicem domni Adalberonis. Remorum archiepiscopi summique cancellarii, recognovi.